REPUBLIKA SRBIJA

NARODNA SKUPŠTINA

Odbor za Kosovo i Metohiju

01 Broj: 06-2/87-12

21. septembar 2012. godine

B e o g r a d

Z A P I S N I K

PRVE SEDNICE ODBORA ZA KOSOVO I METOHIJU

ODRŽANE 20. SEPTEMBRA 2012. GODINE

Sednica je počela u 12,05 časova.

Sednicu je na osnovu člana 25. stav 1. Poslovnika Narodne skupštine, sazvao predsednik Narodne skupštine, a sednicom je na osnovi člana 25. stav 2. Poslovnika, do izbora predsednika Odbora, predsedavao najstariji član Odbora, Momo Čolaković.

Sednici su prisustvovali članovi Odbora: Milovan Drecun, Dragan Šormaz, Goran Bogdanović, Borislav Stefanović, Miodrag Đidić, Janko Radaković, Dejan Radenković, Zvonko Stević, Marko Jakšić, Slobodan Samardžić, Zoran Ostojić, Dejan Rajčić i Zoran Vasić.

Sednici Odbora su prisustvovali zamenici odsutnih članova Odbora: Miodrag Linta (član nedostaje) i Aleksandra Tomić (član Borislav Pelević). Sednici je prisustvovao i Petar Petković, zamenik člana Odbora.

Sednici Odbora nisu prisustvovali članovi Odbora: Borislav Pelević i Ivan Jovanović.

Članovi Odbora su jednoglasno prihvatili predloženi

D n e v n i r e d:

1. Izbor predsednika Odbora;
2. Izbor zamenika predsednika Odbora.

Prva tačka dnevnog reda - **Izbor predsednika Odbora**

Uvodne napomeni izneo je Momo Čolaković, najstariji član Odbora odnosno predsedavajući Odbora.

Narodni poslanik Dejan Rajčić za predsednika Odbora, predložio je narodnog poslanika Milovana Drecuna.

Narodni poslanik Borislav Stefanović, predložio je narodne poslanike, članove Odbora: Dejana Radenkovića za predsednika Odbora, a Slobodana Samardžića za zamenika predsednika Odbora. Ovaj predlog nisu prihvatili predloženi kandidati pa se o ovim predlozima Odbor nije ni izjašnjavao.

Članovi Odbora, većinom glasova (10 „za“, pet „protiv“, nije bilo uzdržanih) izabrali su narodnog poslanika Milovana Drecuna za predsednika Odbora.

Nakon izbora za predsednika Odbora, Milovan Drecun je nastavio da predsedava nastavku sednice Odbora.

U diskusiji su učestvovali članovi Odbora: Dejan Rajčić, Zoran Ostojić, Dragan Šormaz, Borislav Stefanović, Dejan Radenković, Slobodan Samardžić i Momo Čolaković.

Druga tačka dnevno reda - **Izbor zamenika predsednika Odbora**

Pošto nije bilo predloga za izbor zamenika predsednika Odbora, članovi Odbora su se dogovorili da izbor zamenika predsednika, kao tačka dnevnog reda, bude na jednoj od narednih sednica.

Narodni poslanik Milovan Drecun, novoizabrani predsednik Odbora, upoznao je Odbor sa predstojećom posetom članova Odbora za civilnu dimenziju Parlamentarne skupštine NATO koja će boraviti u Republici Srbiji od 1. do 3. oktobra 2012. godine, kao i sa zajedničkim sastankom sa članovima Odbora Narodne skupštine i to: Odbora za Kosovo i Metohiju, Odbora za odbranu i unutrašnje poslove, Odbora za spoljne poslove i Odbora za evropske integracije. Tom prilikom, ispred Odbora za Kosovo i Metohiju, dogovoreno je da sastanku prisustvuju i uzmu učešće narodni poslanici, članovi Odbora: Dejan Radenković, Dragan Šormaz, Dejan Rajčić i Zoran Ostojić.

Sednica je završena u 12,30 časova.

**Prepis tonskog snimka sastavni je deo ovog zapisnika.**

SEKRETAR ODBORA PREDSEDNIK ODBORA

Zdravka Erak Milovan Drecun